《答吴济仲见寄》
宋代·陈渊

季子观周乐，妙意传青简。诸孙拾其遗，破具前人眼。

新诗如珠璧，字字无可拣。故应意有馀，不但音睍睆。

念昔我方壮，意轻三子撰。自闻歌白雪，欲和色先赧。

中间各流落，念子忘寝馔。阻寻千里盟，未卜一笑莞。

书来得佳句，奇字富瑟僩。推先情已厚，感旧涕应潸。

周宣致中兴，土宇日益昄。肤使尽苏张，九合宁须轏。

天才必有用，造物岂徒产。椽笔傥容挥，斗印定当绾。

既去却须来，毋绝汉中栈。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。